
Războiul al doilea mondial (1939-1945) a zguduit puternic întreaga 
planetă, având repercusiuni din cele mai grave. România a fost afec- 
tată şi ea din plin. 


Intrată prin forța împrejurărilor şi târguiala învingătorilor în lagă- 
rul socialist dirijat de uniunea sovietică, ţara noastră a avut de suportat 
cu vârf şi îndesat rigorile regimului comunist. 


După anii tracasanţi ai tranziţiei (1944-1948) evidenţiate prin 
instalarea la 5 martie 1945 de către sovietici „a primului guvern demo- 
crat” în frunte cu dr. Petru Groza, lichidarea partidelor istorice (cel 
liberal şi cel țărănist), abolirea monarhiei la 30 decembrie 1947, şi alun- 
garea regelui Mihai I în vara anului 1948, se instalează viguros regi- 
mul totalitar comunist. Întreaga viaţă politico-socială este restructurată 
după modelul sovietic. 


Biserica, îndeosebi cea greco-catolică a fost prima victimă: desfiin- 
tată prin decret de stat. Toţi episcopii, şi mare parte din cler care nu au 
acceptat ordinul de a se supune patriarhiei Bisericii Ortodoxe Române, 
au fost încarceraţi. 


O soartă asemănătoare era rezervată şi Bisericii Romano-catolice. 
Diecezele au fost restructurate de puterea statală fără a se mai ţine sea- 
ma de Concordatul încheiat între Sfântul Scaun şi Statul Român în 1929. 

De altfel, în scurt timp, a şi fost denunţat iar nunțiul papal declarat 
„persona non grata” şi obligat să părăsească ţara. Presiunile făcute 
asupra ierarhilor catolici de a forma o Biserică schismatică, ruptă de 
Papa au eşuat. Toţi episcopii catolici, cu excepția Arhiepiscopului Mitro- 
polit Alexandru Teodor Cisar, dus la Orăştie în domiciliu obligatoriu, 
au fost încarcerați. Prevăzând această situaţie, Sfântul Scaun a luat 
măsuri preventive cu privire la continuitatea exercitării jurisdicției prin 
acordarea aşa-numitelor „facultăţi extraordinare”. În virtutea acestora, 
titularul jurisdicției era obligat ca la intrarea în exerciţiul ei (captu 
possessio), să desemneze un succesor, ca, în cazul împiedicării lui prin 
arestare, exerciţiul jurisdicției să continue. Predica bimilenară a Bise- 
ricii Catolice a determinat această uzanţă excepțională în condițiile în 
care nu se puteau aplica prevederile obişnuite ale Dreptului Canonic. 
Facultăţile extraordinare au fost aduse la cunoştinţa tuturor episcopilor 
din ţările est-europene, cuprinse în lagărul totalitarist sovietic. 


In arhiepiscopia romano-catolică de Bucureşti, în aplicarea lor s-a 
ajuns încă din primii ani la un impact. Încercăm să-l prezentăm în 
rândurile care urmează: 


Pânza de păianjen a Securităţii fiind foarte minuţios ţesută, după 
retragerea bătrânului arhiepiscop Alexandru Theodor Cisar, succesorii 
săi în jurisdicție: dr. Anton Durcovici, episcopul de Iaşi şi administra- 
tor apostolic de Bucureşti, Iosif Schubert, consacrat episcop în clan- 
destinitate, preoţii loan Baltheiser şi Mathacus Pozar au fost , la scurt 
timp, unul după altul, arestați. Probabil că ultimul, M. Pozar nici nu a 
mai avut timp să desemneze un succesor. În felul acesta, arhiepiscopia 
s-a trezit în vid de jurisdicție. Ca atare capitlul mitropolitan a consi- 
derat oportun să se recurgă la prevederile dreptului comun bisericesc 
şi au ales în mai 1951 un vicar capitular în persoana canonicului Traian 
lovanelli, personalitate marcantă în viaţa bisericească locală, fire sen- 
sibilă, trecut de şaizeci de ani. Aşa cum se constată din declaraţia sa 
autografă, facsimil, canonicul lovanelli a acceptat această misiune „pentru 
binele clerului şi al credincioşilor, pentru a asigura Bisericii noastre 
funcționarea ei normală prin forurile sale jurisdicționale, în strică con- 
formitate cu canoanele şi tradiţiile ei”. Sintagma „funcţionare normală” 

ni se pare totuşi hiperbolică, nouă, celor care am fost martorii acelor 
perioade dure, de pescuire în ape tulburi, patronate de dictatura stali- 
nistă. Prin canalele de informare de care a putut să se folosească Sfântul 
Scaun în situaţia confuză creată, alegerea capitulară de la Bucureşti a 
fost declarată inoportună, iar vicarul capitular lovanelli cenzurat biseri- 
ceşte. Ne putem imagina uimirea şi durerea sufletească a canonicului. 
Apelând la confrații jurisdicționari de la alte episcopii, făcând tot ce îi 
stătea în putință pentru a clarifica starea de lucruri, reuşeşte să fie 
dezlegat de cenzură, spre marea lui bucurie, cum se poate citi în pagina 
a doua a facsimilului, alineatul al treilea de sus: „În momentul de faţă, 
am nespusa bucurie pe care v-o împărtăşesc şi vouă, că, toate aceste 
neînţelegeri au fost elucidate şi umila mea persoană a fost absolvită de 
orice cenzură bisericească, redându-mi-se drepturile, demnitatea şi 
cinstea de a putea servi şi în viitor interesele sfintei noastre biserici”. 


De fapt, canonicul Stanislau Traian lovanelli a continuat să gireze 
jurisdicţia Arhiepiscopiei Catolice de Bucureşti până la moartea sa în 
1962, cu titlul de vicar capitular, hotărât de „a nu se abate sub nici o 
formă de la fidelitatea faţă de Sfântul Scaun, de la dogmele şi tradiţiile 
bisericii noastre...”, în acelaşi timp loial faţă de noua orânduire statală 
privind treburile administrative. 


De comun acord cu „ordinarius substitutus” — jurisdicționarul — die- 
cezei de laşi, mons. Petru Pleşca, recunoscut ca şi pro-vicar (noţiune 
confecționată ad-hoc), canonicul lovanelli reprezenta din punctul de 
vedere al administraţiei de stat şi această dieceză. S-ar putea naşte 
întrebarea: Cum s-a putu menţine canonicul lovanelli 11 ani în fruntea 
Arhiepiscopiei Catolice de Bucureşti? A fost comportarea sa cea mai 
bună? Nu cumva s-a pretat la compromisuri condamnabile? Un răs- 
puns pertinent s-ar putea da numai în urma unei analize detaliate şi 
obiective a activităţii sale în contextul epocii. Fără îndoială că viforul 
stalinist din primii ani după 1948 s-a mai potolit. Văzând dârzenia cu 
care ierarhii catolici au susţinut unitatea Bisericii în frunte cu urmaşul 
lui Petru, papa, conducerea statului aşa zis democrat popular, a trebuit 
să se resemneze, să se replieze. 

În scrisoarea autografă amintită se observă, ce-i drept, şi o oarecare 
atitudine concesivă, în maniera „daţi Cezarului ce-i a Cezarului...”. 
Comparând acest comportament cu al acelora care au fost exterminați 
în puşcării sau în lagăre de muncă forțată pentru că au stat dârz în faţa 
siluitorilor, canonicul lovanelli şi alţii asemenea lui din această etapă 
critică au fost etichetaţi de oportunişti, deficienţi la capitolul vertica- 
litate. Fără a ne pripi cu verdictul, suntem obligaţi să respectăm prin- 
cipiul de drept: „audiatur et altera pars”. Cât priveşte pe canonicul St. 
T. lovanelli, acesta a avut grijă să se încadreze prin depoziţia făcută de 
pe amvonul Catedralei Sf. Iosif din Bucureşti, în Vinerea Mare, 11 apri- 
lie 1952. 


Obişnuim să spunem: De mortuis nisi bene! Pentru că numai 
Dumnezeu a Toate Ştiutorul judecă întru totul cu dreptate. Ca atare, îi 
recomandăm atât pe cel în cauză, cât şi pe toţi cei care au mers 
înaintea noastră cu semnul credinţei, îndurării divine, în speranţa de a 
ne întâlni în lumina şi bucuria eternă, fără umbră, la Tatăl. 


